title: Komisjoni rakendusmäärus (EL) 2019/98, 21. jaanuar 2019, millega avatakse pakkumusmenetlus lõssipulbri kokkuostuks riikliku sekkumise ajavahemikul 1. märtsist kuni 30. septembrini 2019

text:
                  23.1.2019

                  ET

                  Euroopa Liidu Teataja

                  L 20/1

         KOMISJONI RAKENDUSMÄÄRUS (EL) 2019/98,
         21. jaanuar 2019,
         millega avatakse pakkumusmenetlus lõssipulbri kokkuostuks riikliku sekkumise ajavahemikul 1. märtsist kuni 30. septembrini 2019
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (1),
         võttes arvesse nõukogu 16. detsembri 2013. aasta määrust (EL) nr 1370/2013, millega määratakse kindlaks põllumajandustoodete ühise turukorraldusega seotud teatavate toetuste kehtestamise meetmed, (2) eriti selle artikli 3 lõiget 6,
         võttes arvesse komisjoni 18. mai 2016. aasta rakendusmäärust (EL) 2016/1240, millega kehtestatakse Euroopa Parlamendi ja nõukogu määruse (EL) nr 1308/2013 rakenduseeskirjad riikliku sekkumise ja eraladustamistoetuse osas, (3) eriti selle artikli 12 lõiget 1,
         ning arvestades järgmist:

                     (1)

                     Määruse (EL) nr 1308/2013 artikli 12 kohaselt on riikliku sekkumise ajavahemik lõssipulbri puhul 1. märtsist kuni 30. septembrini.

                     (2)

                     Määruses (EL) nr 1370/2013 on sätestatud, et 2019. aastaks kehtestatakse lõssipulbri kindlaksmääratud hinnaga kokkuostu koguseliseks piiranguks null tonni.

                     (3)

                     Määruse (EL) nr 1370/2013 artikli 3 lõike 2 kohaselt tuleb seepärast 2019. aastal avada pakkumusmenetlus lõssipulbri kokkuostuks alates riikliku sekkumise ajavahemiku algusest.

                     (4)

                     Rakendusmääruse (EL) 2016/1240 II jaotise II peatüki 3. jaos on sätestatud eeskirjad, milles käsitletakse kokkuostmist pakkumusmenetluse kaudu.

                     (5)

                     Rakendusmääruse (EL) 2016/1240 artikli 9 lõike 1 punkti b kohaselt tuleb kehtestada tähtaeg, mille jooksul liikmesriigid peavad komisjonile teatama kõigist vastuvõetavatest pakkumustest.

                     (6)

                     Haldustõhususe huvides peaksid liikmesriigid komisjoni teavitamiseks kasutama komisjoni delegeeritud määruse (EL) 2017/1183 (4) ja komisjoni rakendusmääruse (EL) 2017/1185 (5) kohaseid teabesüsteeme,

               ON VASTU VÕTNUD KÄESOLEVA MÄÄRUSE:

            Artikkel 1
            Pakkumusmenetluse avamine
            Avatakse pakkumusmenetlus lõssipulbri sekkumiskokkuostuks ajavahemikul 1. märtsist kuni 30. septembrini 2019 rakendusmääruse (EL) 2016/1240 II jaotise II peatüki 3. jaos ja käesolevas määruses kehtestatud tingimustel.

            Artikkel 2
            Pakkumuste esitamine

               1.   Pakkumuste esitamise ajavahemikud lõpevad kuu kolmandal teisipäeval kl 11.00 (Brüsseli aja järgi). Augustis on pakkumuste esitamise lõpptähtaeg aga kõnealuse kuu neljandal teisipäeval kl 11.00 (Brüsseli aja järgi).
               Kui teisipäev on riigipüha, on tähtaeg eelmisel tööpäeval kell 11.00 (Brüsseli aja järgi).

               2.   Pakkumused esitatakse liikmesriikide heakskiidetud makseasutustele (6).

            Artikkel 3
            Komisjonile esitatavad teated
            Vastavalt delegeeritud määrusele (EL) 2017/1183 ja rakendusmäärusele (EL) 2017/1185 esitatakse määruse (EL) 2016/1240 artikli 9 lõike 1 punkti b kohane teade hiljemalt kell 16.00 (Brüsseli aja järgi) pakkumuste esitamise lõpptähtajaks, nagu on osutatud käesoleva määruse artiklis 2.

            Artikkel 4
            Jõustumine
            Käesolev määrus jõustub kolmandal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 21. jaanuar 2019

                  Komisjoni nimel

                  presidendi eest

                  põllumajanduse ja maaelu arengu peadirektoraadi

                  peadirektor

               Jerzy PLEWA

            (1)  ELT L 347, 20.12.2013, lk 671.

            (2)  ELT L 346, 20.12.2013, lk 12.

            (3)  ELT L 206, 30.7.2016, lk 71.

            (4)  Komisjoni 20. aprilli 2017. aasta delegeeritud määrus (EL) 2017/1183, millega täiendatakse Euroopa Parlamendi ja nõukogu määrusi (EL) nr 1307/2013 ja (EL) nr 1308/2013 seoses komisjonile edastatava teabe ja dokumentidega (ELT L 171, 4.7.2017, lk 100).

            (5)  Komisjoni 20. aprilli 2017. aasta rakendusmäärus (EL) 2017/1185, millega kehtestatakse Euroopa Parlamendi ja nõukogu määruste (EL) nr 1307/2013 ja (EL) nr 1308/2013 rakenduseeskirjad seoses komisjonile edastatava teabe ja dokumentidega ning millega muudetakse mitut komisjoni määrust ja tunnistatakse mitu määrust kehtetuks (ELT L 171, 4.7.2017, lk 113).

            (6)  Makseasutuste aadressid on kättesaadavad Euroopa Komisjoni veebisaidil http://ec.europa.eu/agriculture/milk/policy-instruments/index_en.htm


title: Nõukogu rakendusmäärus (EL) 2019/279, 18. veebruar 2019, millega rakendatakse määruse (EL) nr 753/2011 (milles käsitletakse teatavate isikute, rühmituste, ettevõtjate ja üksuste vastu suunatud piiravaid meetmeid seoses olukorraga Afganistanis) artikli 11 lõiget 4

text:
                  19.2.2019

                  ET

                  Euroopa Liidu Teataja

                  L 47/4

         NÕUKOGU RAKENDUSMÄÄRUS (EL) 2019/279,
         18. veebruar 2019,
         millega rakendatakse määruse (EL) nr 753/2011 (milles käsitletakse teatavate isikute, rühmituste, ettevõtjate ja üksuste vastu suunatud piiravaid meetmeid seoses olukorraga Afganistanis) artikli 11 lõiget 4
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 1. augusti 2011. aasta määrust (EL) nr 753/2011, milles käsitletakse teatavate isikute, rühmituste, ettevõtjate ja üksuste vastu suunatud piiravaid meetmeid seoses olukorraga Afganistanis, (1) eriti selle artikli 11 lõiget 4,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 1. augustil 2011 vastu määruse (EL) nr 753/2011.

                     (2)

                     ÜRO Julgeolekunõukogu resolutsiooni 1988 (2011) punkti 30 alusel loodud ÜRO Julgeolekunõukogu komitee ajakohastas 30. jaanuaril 2019 kahe isiku, kelle suhtes kohaldatakse piiravaid meetmeid, tuvastamisandmeid.

                     (3)

                     Määruse (EL) nr 753/2011 I lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 753/2011 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 18. veebruar 2019

                  Nõukogu nimel

                  eesistuja

               F. MOGHERINI

            (1)  ELT L 199, 2.8.2011, lk 1.

            LISA
            Allpool nimetatud isikuid käsitlevad kanded asendatakse järgmiste kannetega:

               „(42)   Jalaluddin Haqqani (teise nimega: a) Jalaluddin Haqani, b) Jallalouddin Haqqani, c) Jallalouddine Haqani).

                  Tiitel: maulavi. Loetellu kandmise põhjused: Talibani režiimi ajal piiriminister. Sünniaeg: a) ligikaudu 1942, b) ligikaudu 1948. Sünnikoht: a) Garda Saray ala, Waza Zadrani ringkond, Paktia provints, Afganistan; b) Neka ringkond, Paktika provints, Afganistan. Kodakondsus: Afganistan. ÜRO poolt loetellu kandmise kuupäev:31.1.2001.

                  Muu teave: Sirajuddin Jallaloudine Haqqani, Nasiruddin Haqqani ja Badruddin Haqqani (surnud) isa. Mohammad Ibrahim Omari ja Khalil Ahmed Haqqani vend. On Talibani aktiivne juht. Viibib arvatavasti Afganistani ja Pakistani piirialal. Ta oli 2008. aastal Talibani Miram Shah' šuura juht. Kuulub Zadrani hõimu. Läbivaatamine vastavalt julgeolekunõukogu resolutsioonile 1822 (2008) viidi lõpule 27. juulil 2010. Teadaolevalt suri 2018. aasta septembris. Link Interpoli ja ÜRO Julgeolekunõukogu teabelehele https://www.interpol.int/en/notice/search/un/1427400.

                  Lisateave sanktsioonide komitee poolt loetellu kandmise põhjuste kirjeldavast kokkuvõttest:

               Jalaluddin Haqqanil on lähedased suhted Mohammed Omariga ning tal olid lähedased suhted Osama bin Ladeniga (surnud). Ta on Sirajuddin Jallaloudine Haqqani, Nasiruddin Haqqani ja Badruddin Haqqani (surnud) isa ning Mohammad Ibrahim Omari ja Khalil Ahmed Haqqani vend. On Talibani aktiivne juht. Jalaluddin Haqqani oli 2007. aastal ka sidepidajaks Al-Qaida ja Talibani vahel. Ta oli 2008. aasta juunis Talibani „Miram Shah' nõukogu“ esimees.
               Algul oli ta Mwalawi Hezbi Islami rühmituse komandör Khosti, Paktika ja Paktia provintsis. Hiljem ühines ta Talibaniga ning määrati ametisse piiriministrina. Pärast Talibani režiimi langemist põgenes ta koos Talibani ja Al-Qaida salkadega Waziristani põhjaossa ning hakkas oma jõudusid ümber grupeerima võitluseks Afganistani valitsusega.
               Haqqanit on süüdistatud osavõtus Kabuli India saatkonna pommitamisest 2008. aastal ning katses mõrvata president Karzaid samal aastal Kabulis toimunud sõjaväeparaadi ajal. Haqqani oli seotud ka 2009. aasta veebruaris toimunud rünnakuga valitsuse hoonetele Kabulis.
               Jalaluddin Haqqani on Haqqani võrgustiku asutaja.“

               „(135)   Torek Agha (teise nimega: a) Sayed Mohammed Hashan, b) Torak Agha, c) Toriq Agha, d) Toriq Agha Sayed).

                  Tiitel: hadži. Aadress: Pashtunabad, Quetta, Baluchistani provints, Pakistan. Sünniaeg: a) 1960, b) 1962, c) ligikaudu 1965. Sünnikoht: a) Kandahari provints, Afganistan, b) Pishin, Baluchistani provints, Pakistan. Riiklik isikukood: Pakistani, 5430312277059 (pettuse teel saadud ja Pakistani valitsuse poolt nüüdseks kehtetuks tunnistatud). ÜRO poolt loetellu kandmise kuupäev:2.11.2015.

                  Muu teave: Talibani sõjanõukogu juhtivkomandör, osaleb Pärsia lahe piirkonna rahastajatelt vahendite hankimises. Olemas foto lisamiseks Interpoli ja ÜRO Julgeolekunõukogu teabelehte. Teadaolevalt suri 2018. aasta novembris. Link Interpoli ja ÜRO Julgeolekunõukogu teabelehele https://www.interpol.int/en/notice/search/un/5905294

                  Lisateave sanktsioonide komitee poolt loetellu kandmise põhjuste kirjeldavast kokkuvõttest:

               2014. aasta lõpust alates on Talibani kõrgema astme juht Torek Agha (Torek) teeninud Talibani piirkondlikus organis „Quetta šuuras“, mis juhib Talibani tegevust Lõuna- ja Lääne-Afganistanis, ning ta on osalenud vahendite hankimisel Pärsia lahe piirkonna rahastajatelt.
               2014. aasta lõpus oli Torek Talibani juhtkonna strateegilise planeerimise ja logistika eest vastutava rühmituse liige ja tegutses ka Talibani sõjanõukogu kõrgema komandöri ja liikmena ning ta andis lube Talibani sõjaliste operatsioonide läbiviimiseks ja toetas neid. Talibani sõjanõukogu on üks kolmest juhtimise tasandi nõukogust ja selle ülesanne on jälgida ja Talibani operatsioone ja kiita heaks Talibani sõjalise juhtkonna ametissenimetamised.
               Aastate jooksul on Torek osalenud korralduse andmisel mitme Afganistani valitsusametniku ja hõimuliidri tapmiseks. Lisaks sellele oli ta juba 2012. aastal üks neljast Talibani kõrgemast komandörist, kes andis loa kasutada seni kindlaks tegemata kemikaali Afganistani valitsuse kõrgemate ametnike tapmiseks.
               Pärast seda, kui ta sai 2011. aasta keskel Talibani kõrgema juhi käest korralduse reisida ramadani ajal Saudi Araabiasse välisrahastamise korraldamiseks, sõitsid 2012. aastal Torek ja mitu teist Talibani „Quetta šuura“ valitud mullat Saudi Araabiasse ja teistesse araabia riikidesse, et koguda Talibani nimel Afganistani ärimeestelt ja salakaubavedajatelt rahalisi annetusi. 2012. aasta alguses sai Torek annetuse kindlaks tegemata araabia rahastajalt koos korraldusega edastada raha Afganistani Uruzgani provintsi Talibani provintsi varikubernerile tapmiste korraldamiseks.
               2010. aastal kogus Torek Talibani jaoks Pärsia lahe piirkonna rahastajatelt ligikaudu 4 miljonit USA dollarit, millest suurema osa andis ta teistele Talibani kõrgematele juhtidele ja Talibani rahakogujale Gul Agha Ishakzaile (Gul Agha). Toreki poolt 2010. aastal Gul Aghale korraldatud Talibani rahaülekannete summad ja allikad olid järgmised: 1 miljon dollarit Saudi Araabias kaastöötajatelt; 2 miljonit dollarit Katari, Araabia Ühendemiraatide ja Saudi Araabia rahastajatelt; 600 000 dollarit erinevatelt Araabia rahastajatelt, mis saadi Katari tehtud rahakogumisreisi käigus.
               2009. aasta lõpus oli Torekil 2 miljonit dollarit, mille ta sai seni kindlaks tegemata Katari ja Saudi Araabia rahastajatelt, mis oli mõeldud Talibani „Quetta šuura“ laekurile. Ramadani ajal Toreki poolt Talibani „Quetta šuura“ jaoks kogutud märkimisväärsed annetused hoiti seni kindlaks tegemata Pakistani pankades ja neid kontrollis Talibani pealaekur.
               2006. aasta keskel suunas Torek Talibani võitlejaid Talibani eri operatiivülemate alluvusse. Ta oli üks peamisi kontaktisikuid Talibani juhtide ja rahvusvaheliste julgeolekuabijõudude (ISAF) vastu võitlemiseks Pakistani ja Afganistani saabuvate araabia võitlejate rühmituste vahel.“


title: Nõukogu rakendusmäärus (EL) 2019/560, 8. aprill 2019, millega rakendatakse määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis

text:
                  9.4.2019

                  ET

                  Euroopa Liidu Teataja

                  L 98/1

         NÕUKOGU RAKENDUSMÄÄRUS (EL) 2019/560,
         8. aprill 2019,
         millega rakendatakse määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 12. aprilli 2011. aasta määrust (EL) nr 359/2011, mis käsitleb teatavate isikute, üksuste ja asutuste vastu suunatud piiravaid meetmeid seoses olukorraga Iraanis, (1) eriti selle artikli 12 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 12. aprillil 2011 vastu määruse (EL) nr 359/2011.

                     (2)

                     Otsuse 2011/235/ÜVJP (2) läbivaatamise tulemusena otsustas nõukogu, et selles sätestatud piiravate meetmete kehtivust tuleks pikendada 13. aprillini 2020.

                     (3)

                     Nõukogu leidis ühtlasi, et kandeid määruse (EL) nr 359/2011 I lisas loetletud 51 isiku ja ühe üksuse kohta tuleks ajakohastada.

                     (4)

                     Määruse (EL) nr 359/2011 I lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) nr 359/2011 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub selle Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Luxembourg, 8. aprill 2019

                  Nõukogu nimel

                  eesistuja

               F. MOGHERINI

            (1)  ELT L 100, 14.4.2011, lk 1.

            (2)  Nõukogu 12. aprilli 2011. aasta otsus 2011/235/ÜVJP teatavate isikute ja üksuste vastu suunatud piiravate meetmete kohta seoses olukorraga Iraanis (ELT L 100, 14.4.2011, lk 51).

            LISA
            Isikud

                        Nimi

                        Identifitseerimisandmed

                        Põhjendus

                        Loetellu kandmise kuupäev

                        „1.

                        AHMADI- MOQADDAM, Esmail

                        Sünnikoht: Teheran (Iraan)
                        Sünniaeg: 1961

                        Endine relvajõudude peastaabi ülema vanemnõunik julgeolekuküsimustes. Iraani Riikliku Politsei ülem (2005–2015. aasta algus). Iraani küberpolitsei (loetellu kantud) juht jaanuar 2011 – 2015. aasta algus. Temale alluvad jõud ründasid julmalt rahumeelseid meeleavaldusi ning sooritasid vägivaldse öise rünnaku Teherani Ülikooli ühiselamus 15. juunil 2009. Praegu Jeemeni rahvale toetust osutava Iraani peakorteri juht.

                        12.4.2011

                        2.

                        ALLAHKARAM, Hossein

                        Sünnikoht: Najafabad (Iraan)
                        Sünniaeg: 1945

                        Ansar-e Hezbollahi ülem ja IRGC kolonel. Ta oli Ansar-e Hezbollahi üks asutajatest. See poolsõjaväeline üksus vastutas äärmusliku vägivalla kasutamise eest üliõpilaste ja ülikoolide mahasurumisel aastatel 1999, 2002 ja 2009.
                        Ta on jätkuvalt juhtival kohal selles organisatsioonis, mis on valmis panema toime inimõiguste rikkumisi avalikkuse vastu, sealhulgas õhutama agressiooni naiste vastu tulenevalt nende riietusevalikust.

                        12.4.2011

                        4.

                        FAZLI, Ali

                        Basij asekomandör, IRGC Seyyed al-Shohada vägede juht, Teherani provints (kuni veebruar 2010). Seyyed al-Shohada väed vastutavad julgeoleku eest Teherani provintsis ning neil oli oluline roll meeleavaldajate julmal represseerimisel 2009. aastal.

                        12.4.2011

                        7.

                        KHALILI, Ali

                        IRGC kindral, juhtival ametikohal Sarollah baasis. Allkirjastas 26. juunil 2009 terviseministeeriumile saadetud kirja, millega keelati dokumentide või tervisekaartide väljastamine isikutele, kes olid saanud viga või sattunud haiglasse valimisjärgsete sündmuste käigus.

                        12.4.2011

                        8.

                        MOTLAGH, Bahram Hosseini

                        Relvajõudude peastaabi kolledži (DAFOOS) juhataja. IRGC Seyyed al-Shohada vägede endine ülem, Teherani provints. Seyyed al-Shohada vägedel oli 2009. aastal peamine roll meeleavalduste mahasurumise korraldamisel.

                        12.4.2011

                        10.

                        RADAN, Ahmad-Reza

                        Sünnikoht: Isfahan (Iraan)
                        Sünniaeg: 1963

                        Iraani õiguskaitsejõudude strateegiauuringute keskuse (Riikliku Politseiga seotud organ) endine juht. Politsei strateegiauuringute keskuse juht, Iraani Riikliku Politsei ülema asetäitja kuni 2014. aasta juunini. Riikliku Politsei ülema asetäitjana alates 2008. aastast vastutas Radan meeleavaldajate peksmise, mõrvamise ning meelevaldse vahistamise ja kinnipidamise eest politseijõudude poolt. Praegu IRGC komandör, kes vastutab Iraagi „terrorismivastaste“ vägede väljaõppe eest.

                        12.4.2011

                        11.

                        RAJABZADEH, Azizollah

                        Endine Teherani katastroofide tagajärgede leevendamise organisatsiooni (TDMO) juht. Teherani politsei juhina (kuni jaanuarini 2010) vastutas politsei poolt meeleavaldajate ja üliõpilaste vastu toimepandud vägivaldsete rünnakute eest. Teherani piirkonna õiguskaitsejõudude komandörina oli Azizollah Rajabzadeh kõige kõrgema astme ametnik, keda süüdistati Kahrizaki kinnipidamiskeskuses 2009. aasta detsembris toimepandud väärkohtlemistes.

                        12.4.2011

                        13.

                        TAEB, Hossein

                        Sünnikoht: Teheran
                        Sünniaeg: 1963

                        IRGC luurejuht alates 2009. aasta oktoobrist. Basij komandör (kuni 2009. aasta oktoobrini). Tema alluvuses olevad väed osalesid rahumeelsete meeleavaldajate massilises peksmises, mõrvamises, kinnipidamises ja piinamises.

                        12.4.2011

                        14.

                        SHARIATI, Seyeed Hassan

                        Ülemkohtu 28. osakonna nõunik ja liige. Mashhadi kohtusüsteemi juht kuni septembrini 2014. Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest ning toetuti ülestunnistustele, mis saadi survestamise ja piinamise teel. Kuna hukkamisotsuseid tehti massiliselt, väljastati surmaotsused, ilma et oleks nõuetekohaselt järgitud õiglase ärakuulamise menetlust.

                        12.4.2011

                        15.

                        DORRI-NADJAFABADI, Ghorban-Ali

                        Sünnikoht: Najafabad (Iraan)
                        Sünniaeg: 1945

                        Asjatundjate kogu liige, samuti Iraani kõrgeima juhi esindaja Markazi provintsis (keskprovints) ning kõrgeima halduskohtu juht. Iraani peaprokurör kuni septembrini 2009, samuti endine luureminister president Khatami ajal. Iraani peaprokurörina andis pärast esimesi valimisjärgseid meeleavaldusi korralduse näidisprotsessideks ja juhtis neid, kus süüdistatavad jäeti ilma nende õigustest ja advokaadist.

                        12.4.2011

                        16.

                        HADDAD, Hassan (teise nimega Hassan ZAREH DEHNAVI)

                        Endine Teherani Revolutsioonikohtu turvaametnik. Endine kohtunik, Teherani Revolutsioonikohus, 26. filiaal. Vastutas kinnipeetavatega seotud juhtumite eest, mis olid seotud valimisjärgse kriisiga, ähvardas regulaarselt kinnipeetavate perekondi, et neid vaikima sundida. Aitas 2009. aastal väljastada Kahrizaki kinnipidamiskeskusele kinnipidamismääruseid. 2014. aasta novembris tunnistasid Iraani ametivõimud ametlikult tema osalust kinnipeetavate surmajuhtumites.

                        12.4.2011

                        17.

                        SOLTANI, Hodjatoleslam Seyed Mohammad

                        Islamipropaganda organisatsiooni juhataja Khorasan-Razavi provintsis. Kuni 2013. aastani kohtunik Mashhadi Revolutsioonikohtus. Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest. Kuna hukkamisotsuseid tehti massiliselt, väljastati surmaotsused, ilma et oleks nõuetekohaselt järgitud õiglase ärakuulamise menetlust.

                        12.4.2011

                        18.

                        HEYDARIFAR, Ali-Akbar

                        Endine kohtunik, Teherani Revolutsioonikohus. Osales meeleavaldajate kohtuprotsessides. Kohus küsitles teda seoses Kahrizakis toimepandud väärkohtlemistega. Ta mängis tähtsat rolli 2009. aastal kinnipidamismääruste väljastamisel, millega saadeti kinnipeetavad Kahrizaki kinnipidamiskeskusesse. 2014. aasta novembris tunnistasid Iraani ametivõimud ametlikult tema osalust kinnipeetavate surmajuhtumites.

                        12.4.2011

                        19.

                        JAFARI-DOLATABADI, Abbas

                        Sünnikoht: Yazd (Iraan)
                        Sünniaeg: 1953

                        Teherani peaprokurör alates augustist 2009. Dolatabadi juhitav prokuratuur mõistis süüdi hulga meeleavaldajaid, sh isikuid, kes osalesid 2009. aasta detsembris Ashura päeva meeleavaldustel. Andis 2009. aasta septembris korralduse Karroubi büroo sulgemiseks ning mitmete reformimeelsete poliitikute vahistamiseks, keelustas juunis 2010 kaks reformimeelset erakonda. Tema juhitav prokuratuur süüdistas meeleavaldajaid moharebeh'is või jumalavaenulikkuses, millega kaasneb surmanuhtlus, ning ei võimaldanud surmamõistetutele nõuetekohast menetlust. Samuti ründas ja vahistas tema juhitav prokuratuur reformimeelseid, inimõiguste aktiviste ning meediaga seotud isikuid, mis oli osa poliitilise opositsiooni ulatuslikust mahasurumisest.
                        2018. aasta oktoobris teatas ta ajakirjandusele, et nelja vahistatud Iraani keskkonnaaktivisti süüdistati „korruptsiooni külvamises“, mis toob kaasa surmanuhtluse.

                        12.4.2011

                        20.

                        MOGHISSEH, Mohammad (teise nimega NASSERIAN)

                        Kohtunik, Teherani Revolutsioonikohus, 28. filiaal. Samuti peetakse teda vastutavaks baha'i kogukonna liikmete süüdimõistmise eest. Tegeles valimisjärgsete kohtuasjadega. Määras pikaaegsed vangistused sotsiaalsetele ja poliitilistele aktivistidele ning ajakirjanikele ebaõiglastel kohtuistungitel ning mitmed surmaotsused meeleavaldajatele ning sotsiaalsetele ja poliitilistele aktivistidele.

                        12.4.2011

                        22.

                        MORTAZAVI, Said

                        Sünnikoht: Meybod, Yazd (Iraan)
                        Sünniaeg: 1967

                        Teherani peaprokurör kuni 2009. aasta augustini. Teherani peaprokurörina andis välja üldise korralduse sadade aktivistide, ajakirjanike ja üliõpilaste kinnipidamiseks. 2010. aasta jaanuaris leiti parlamentaarse juurdluse käigus, et ta vastutab otseselt kolme vangi kinnipidamise eest, kes hiljem vahi all olles surid. Tema töösuhe lõpetati 2010. aasta augustis pärast seda, kui Iraani kohtus uuriti tema rolli seoses nende kolme mehe surmaga, kes peeti tema korraldusel pärast valimisi kinni. 2014. aasta novembris tunnistasid Iraani ametivõimud ametlikult tema osalust kinnipeetavate surmajuhtumites. Iraani kohus mõistis ta 19. augustil 2015 õigeks süüdistustes, mis olid seotud kolme noore mehe piinamise ja surmaga Kahrizaki kinnipidamiskeskuses 2009. aastal.

                        12.4.2011

                        24.

                        MORTAZAVI, Amir

                        Khorasan-Razavi provintsi kohtusüsteemi sotsiaalküsimuste ja kriminaalpreventsiooni osakonna endine juhataja. Mashhadi aseprokurör vähemalt 2015. aastani. Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest. Kuna hukkamisotsuseid tehti massiliselt, väljastati surmaotsused, ilma et oleks nõuetekohaselt järgitud õiglase ärakuulamise menetlust.

                        12.4.2011

                        25.

                        SALAVATI, Abdolghassem

                        Kohtunik, Teherani Revolutsioonikohus, 15. filiaal. Teherani kohtu vastutav kohtunik (Committing Judge). Vastutas valimisjärgsete juhtumite eest, oli juhtiv kohtunik 2009. aasta suve „näidisistungitel“, mõistis surma kaks näidisistungitel osalenud monarhisti. Määras rohkem kui sajale poliitilisele vangile, inimõiguste aktivistile ja meeleavaldajale pikaajalise vangistuse.
                        2018. aastal esitatud aruannete kohaselt jätkas ta sarnaste kohtuotsuste määramist, ilma et oleks nõuetekohaselt järgitud õiglase kohtuliku arutelu menetlust.

                        12.4.2011

                        28.

                        YASAGHI, Ali-Akbar

                        Ülemkohtu kohtunik, 44. filiaali juht. Fondi Setad-e Dieh tegevjuhi asetäitja. Kohtu esimees, Mashhadi Revolutsioonikohus (2001–2011). Tema juhtimisel toimunud kohtuistungid olid pealiskaudsed ja kinnised, kinni ei peetud süüdistatavate põhiõigustest. Kuna hukkamisotsuseid tehti massiliselt (ajavahemikul suvi 2009 – suvi 2011 kuni 550 hukkamisotsust), väljastati surmaotsused, ilma et oleks nõuetekohaselt järgitud õiglase kohtuliku arutelu menetlust.

                        12.4.2011

                        30.

                        ESMAILI, Gholam-Hossein

                        Teherani kohtusüsteemi juht. Iraani Vanglate Organisatsiooni endine juht. Oma ametis osales poliitiliste meeleavaldajate massilises kinnipidamises ning vanglasüsteemis toimunud väärkohtlemise varjamises.

                        12.4.2011

                        31.

                        SEDAQAT, Farajollah

                        Teherani vangla peaülema asetäitja. Evini vangla ülem, Teheranis kuni oktoobrini 2010, s.o ajal mil toimus piinamine. Oli vangivalvur ning sageli ähvardas vange ja avaldas neile survet.

                        12.4.2011

                        32.

                        ZANJIREI, Mohammad-Ali

                        Iraani Vanglate Organisatsiooni juhataja vanemnõuniku ja aseülemana vastutab vangide vastu toimepandud tõsiste inimõiguste rikkumiste eest. Juhtis süsteemi, milles vangid pidid taluma väärkohtlemist, piinamist ja ebainimlikku või inimväärikust alandavat kohtlemist ning elasid väga halbades tingimustes.

                        12.4.2011

                        33.

                        ABBASZADEH- MESHKINI, Mahmoud

                        Iraani kõrgema inimõiguste nõukogu nõunik. Kõrgema inimõiguste nõukogu endine sekretär. Endine Ilami provintsi kuberner. Endine siseministeeriumi poliitikadirektor. Erakondade ja poliitiliste rühmituste tegevust käsitleva seaduse artikli 10 komitee esimehena vastutas ta meeleavalduste ja muude avalike ürituste korraldamiseks loa andmise ning erakondade registreerimise eest.
                        2010. aastal peatas ta Mousaviga seotud kahe reformimeelse erakonna – Iraani Islamistliku Osalusrinde (Islamic Iran Participation Front) ja Mudžahiidide Islamirevolutsiooni Organisatsiooni (Islamic Revolution Mujahedeen Organization) – tegevuse. Alates 2009. aastast on ta järjekindlalt ja pidevalt keeldunud andmast luba mis tahes valitsusvälisteks kogunemisteks, keelates seega kasutada põhiseaduslikku õigust meelt avaldada, mis on viinud paljude rahumeelsete meeleavaldajate vahistamiseni ning on vastuolus kogunemisvabadusega.
                        Lisaks keeldus ta 2009. aastal andmast opositsioonile luba korraldada presidendivalimiste ajal toimunud meeleavalduste käigus tapetud inimestele pühendatud mälestustseremooniat.

                        10.10.2011

                        35.

                        AKHARIAN, Hassan

                        Karadjis asuva Radjaishahri vangla 1. osakonna ülem kuni 2010. aasta juulini. Mitmed endised kinnipeetavad on teada andnud piinamisest ning sellest, et ta on andnud korraldusi takistada kinnipeetavatele arstiabi andmist. Ühe Radjaishahri vangla kinnipeetava tunnistuse kohaselt peksid kõik vangivalvurid teda jõhkralt Akhariani täielikul teadmisel. Samuti on Akhariani ametiajal registreeritud vähemalt ühe kinnipeetava (Mohsen Beikvand) väärkohtlemine ja surm. Beikvand suri 2010. aasta septembris. Teised vangid on andnud usutavaid tunnistusi, et ta tapeti Hassan Akhariani antud korralduse alusel.

                        10.10.2011

                        36.

                        AVAEE, Seyyed Ali-Reza (teise nimega AVAEE, Seyyed Alireza)

                        Justiitsminister. Endine eriuurimiste ameti direktor. 2016. aasta juulini siseministri asetäitja ja avaliku registri juhataja. Kohtunike distsiplinaarkohtu nõunik alates 2014. aasta aprillist. Endine Teherani kohtusüsteemi juht. Teherani kohtusüsteemi juhina on ta olnud vastutav inimõiguste rikkumiste, meelevaldsete vahistamiste, kinnipeetavate õiguste rikkumiste ning hukkamiste suure arvu eest.

                        10.10.2011

                        37.

                        BANESHI, Jaber

                        Shirazi apellatsioonikohtu 22. filiaali juht alates 2011. aasta novembrist. Shirazi prokurör kuni 2011. aasta oktoobrini. Prokurör 2008. aasta Shirazi pommijuhtumiga seotud kohtuasjas, mida režiim kasutas selleks, et mõista surma teisi juhtumiga mitteseotud isikuid. Ta on vähemuste suhtes taotlenud surmanuhtlust ja teisi rangeid karistusi, mistõttu on muu hulgas rikutud vähemuste inimõigusi seoses õiglase kohtumõistmise ja meelevaldsest kinnipidamisest hoidumisega.

                        10.10.2011

                        38.

                        Kindralmajor dr FIRUZABADI, Seyyed Hasan (teise nimega kindralmajor dr FIRUZABADI, Seyed Hassan; kindralmajor dr FIROUZABADI, Seyyed Hasan; kindralmajor dr FIROUZABADI, Seyed Hassan)

                        Sünnikoht: Mashad
                        Sünniaeg: 3.2.1951

                        Iraani relvajõudude ülemana (1989–2016) oli ta riigi kõrgeim väejuht, kes vastutas kõigi sõjaväeüksuste ja kogu militaarpoliitika, sealhulgas Islami Revolutsioonilise Kaardiväe (IRGC) ja politsei juhtimise eest. Tema ametliku käsuliini all surusid relvajõud 2009. aastal julmalt maha rahumeelsed meeleavaldajad ja pidasid neid massiliselt kinni.
                        Samuti kõrgeima riikliku julgeolekunõukogu ja lepitusnõukogu (Expediency Council) liige.

                        10.10.2011

                        39.

                        GANJI, Mostafa Barzegar

                        Qomi peaprokurör (2008–2017), nüüd vanglaküsimuste peadirektoraadi juht. Vastutas kümnete õigusrikkujate meelevaldse kinnipidamise ja väärkohtlemise eest Qomis. Ta osales õiglase kohtumenetluse õiguse rängas rikkumises, aidates kaasa surmanuhtluse liigsele ja üha sagedasemale kasutamisele, mis tõi kaasa hukkamiste arvu järsu suurenemise aastatel 2009-2010.

                        10.10.2011

                        40.

                        HABIBI, Mohammad Reza

                        Justiitsministeeriumi Yazdi büroo juhataja. Isfahani endine aseprokurör. Osales menetlustes, milles jäeti kostjatele tagamata õiglane kohtumõistmine – näiteks Abdollah Fathi juhtum, kes hukati 2011. aasta mais pärast seda, kui Habibi eiras 2010. aasta märtsis toimunud kohtuistungil tema õigust saada ära kuulatud ning tema vaimse tervisega seotud probleeme. Seetõttu oli ta kaassüüdlane õiglase kohtumenetluse õiguse rängas rikkumises, aidates kaasa hukkamiste arvu järsule suurenemisele 2011. aastal.

                        10.10.2011

                        41.

                        HEJAZI, Mohammad

                        Sünnikoht: Isfahan / Ispahan
                        Sünniaeg: 1956

                        IRGC kindral, on etendanud juhtivat rolli Iraani „vaenlaste“ hirmutamisel ja ähvardamisel. Endine IRGC Sarollah vägede juht Teherani piirkonnas, endine Basij vägede juht, omas 2009. aastal keskset rolli meeleavalduste mahasurumisel pärast valimisi.

                        10.10.2011

                        43.

                        JAVANI, Yadollah

                        IRGC poliitiline juht. Ta on teinud arvukaid katseid suruda maha sõna- ja aruteluvabadust, kasutades sel eesmärgil oma avalikke avaldusi, millega toetas meeleavaldajate ja teisitimõtlejate vahistamist ja karistamist. Oli üks esimesi kõrgemaid ametnikke, kes nõudsid 2009. aastal Moussavi, Karroubi ja Khatami vahistamist. Ta on toetanud selliste meetodite kasutamist, millega rikutakse õigusi õiglasele kohtumõistmisele, sealhulgas hõlmavad need avalikke ülestunnistusi, ning ta on avaldanud ülekuulamiste tulemusi enne kohtumõistmist. Samuti näitavad tõendid, et ta on toetanud vägivalla kasutamist meeleavaldajate vastu ning IRGC kauaaegse liikmena on ta väga tõenäoliselt olnud teadlik, et ülestunnistuste saavutamiseks on kasutatud karme ülekuulamismeetodeid.

                        10.10.2011

                        44.

                        JAZAYERI, Massoud

                        Iraani ühendatud relvajõudude ülema asetäitja, kes vastutab kultuuriasjade eest (riigikaitse avalike suhete peakorter). Ta tegi relvajõudude ülema asetäitjana aktiivselt koostööd 2009. aasta meeleavalduste represseerimisel. Ta hoiatas ajalehele „Kayhan“ antud intervjuus, et Iraanis ja väljaspool Iraani on tuvastatud mitmeid meeleavaldajaid ning nendega tegeletakse siis, kui selleks saabub õige aeg. Ta on kutsunud avalikult üles välisriikide massiteabevahendite ja Iraani opositsiooni represseerimisele. 2010. aastal nõudis ta, et valitsus võtaks vastu rangemad seadused välisriikide meediakanalitega koostööd tegevate iraanlaste suhtes.

                        10.10.2011

                        45.

                        JOKAR, Mohammad Saleh

                        Revolutsioonilise Kaardiväe parlamentaarsete küsimuste juhataja asetäitja. Yazdi provintsi parlamendisaadik 2011–2016 ning riikliku julgeoleku ja välispoliitika parlamendikomitee liige. Endine tudengite Basij vägede komandör.
                        Selles ametis osales ta aktiivselt meeleavalduste mahasurumises ning laste ja noorte ajupesus, mille eesmärgiks oli jätkata sõnavabaduse ja eriarvamuste mahasurumist. Rahvusliku julgeoleku ja välispoliitika parlamendikomisjoni liikmena toetas ta avalikult opositsiooni mahasurumist.

                        10.10.2011

                        46.

                        KAMALIAN, Behrouz (teise nimega: Hackers Brain, Behrooz_Ice)

                        Sünnikoht: Teheran
                        Sünniaeg: 1983

                        Iraani režiimiga seotud küberrühma „Ashiyaneh“ juht. Behrouz Kamaliani asutatud Ashiyaneh Digital Security vastutab nii riigisisese opositsiooni ja reformistide kui ka välisriikide institutsioonide vastu toime pandud intensiivsete küberrünnakute eest. Kamaliani organisatsiooni Ashiyaneh töö on aidanud režiimil opositsiooni maha suruda, mis on hõlmanud mitmeid inimõiguste raskeid rikkumisi.

                        10.10.2011

                        49.

                        MALEKI, Mojtaba

                        Justiitsministeeriumi asejuht Khorasan Razavi provintsis. Endine Kermanshahi prokurör. Tal oli roll selles, et Iraanis oli surmamõistvate otsuste arv suur, oli muu hulgas prokurör kohtuasjas, kus seitse vangi mõisteti süüdi uimastikaubanduses ning kes poodi üles samal päeval, 3. jaanuaril 2010 Kermanshahi keskvanglas.

                        10.10.2011

                        50.

                        OMIDI, Mehrdad (teise nimega: Reza; OMIDI, Reza)

                        Politsei uurimisosakonna VI jaoskonna juhataja. Endine Iraani politsei luureteenistuse juht. Endine Iraani politsei arvutikuritegude üksuse juht. Vastutas internetti kasutavate reformistide ja poliitiliste vastaste osas läbi viidud tuhandete uurimiste ja nende suhtes esitatud süüdistuste eest. Vastutas seega inimõiguste raskete rikkumiste eest, represseerides 2009. aasta nn rohelise liikumise ajal ja pärast seda isikuid, kes võtavad sõna oma seaduslike õiguste, sealhulgas sõnavabaduse kaitseks.

                        10.10.2011

                        51.

                        SALARKIA, Mahmoud

                        Endine Teherani jalgpalliklubi „Persepolis“ direktor.

                        Endine Teherani linna bensiini- ja transpordikomisjoni juht. Teherani vanglaküsimuste peaprokuröri asetäitja 2009. aasta meeleavalduste mahasurumise ajal. Teherani vanglaküsimuste peaprokuröri asetäitjana vastutas ta otseselt süütute ja rahumeelsete meeleavaldajate ning aktivistide suhtes välja antud paljude vahistamismääruste eest. Mitmetest inimõiguste kaitsjate aruannetest ilmneb, et peaaegu kõiki vahistatud isikuid peeti tema korraldusel erineva ajavahemiku jooksul kinni isoleeritult, võimaldamata neile juurdepääsu oma advokaadile või perele, ning ilma süüdistust esitamata, mis sageli võrdub sunniviisilise kadumisega. Sageli ei teavitatud nende perekondi vahistamisest.

                        10.10.2011

                        52.

                        KHODAEI SOURI, Hojatollah

                        Sünnikoht: Selseleh (Iraan)
                        Sünniaeg: 1964

                        Riikliku julgeoleku ja välispoliitika komitee liige. Lorestani provintsi parlamendisaadik. Parlamendi välis- ja julgeolekupoliitika komisjoni liige. Evini vangla ülem kuni 2012. aastani. Sellal, kui Souri oli Evini vangla ülem, oli piinamine seal tavapärane. 209. osakonnas hoiti mitmeid aktiviste kinni nende rahumeelse valitsusevastase tegevuse eest.

                        10.10.2011

                        54.

                        TAMADDON, Morteza (teise nimega: TAMADON, Morteza)

                        Sünnikoht: Shahr Kord-Isfahan
                        Sünniaeg: 1959

                        Endine Teherani provintsi riikliku julgeolekunõukogu juht. Endine Teherani provintsi IRGC kindralkuberner. Oma ametikohal kuberneri ja Teherani provintsi riikliku julgeolekunõukogu juhina vastutas ta igasuguste repressioonide eest, sealhulgas selle eest, mida IRGC Teherani provintsis korraldas, sealhulgas poliitiliste meeleavalduste mahasurumise eest alates 2009. aasta juunist. Praegu Khajeh Nasireddin Tusi Tehnoloogiaülikooli juhatuse liige.

                        10.10.2011

                        55.

                        ZEBHI, Hossein

                        Kohtusüsteemi esimene asenõunik ja ülemkohtu kohtunik. Iraani peaprokuröri asetäitja (2007–2015). Oli selles ametis vastutav kohtuasjade eest, mis algatati pärast 2009. aasta valimisi puhkenud proteste ning mis viidi läbi inimõigusi rikkudes. Samuti toetas selles ametis liigrangeid karistusi narkokuritegude eest.

                        10.10.2011

                        56.

                        BAHRAMI, Mohammad- Kazem

                        Halduskohtu juht. Osales relvajõudude kohtute haru juhina 2009. aastal rahumeelsete meeleavaldajate represseerimises.

                        10.10.2011

                        57.

                        HAJMOHAM-MADI, Aziz

                        Teherani provintsi kriminaalkohtu kohtunik. Osales mitmes kohtuprotsessis meeleavaldajate vastu, eelkõige 2010. aasta jaanuaris kinni peetud õpetaja Abdol-Reza Ghanbari vastu, kellele määrati tema poliitilise tegevuse eest surmanuhtlus.

                        10.10.2011

                        58.

                        BAGHERI, Mohammad- Bagher

                        Lõuna-Khorāsāni provintsi kohtuadministratsiooni aseesimees, vastutab kriminaalpreventsiooni eest. Lisaks sellele, et ta tunnistas 2011. aasta juunis 140 surmanuhtluse läbiviimist ajavahemikus 2010. aasta märtsist kuni 2011. aasta märtsini, viidi samal ajavahemikul salaja läbi veel ligikaudu 100 hukkamist samas Lõuna-Khorāsāni provintsis, ilma et sellest oleks teavitatud perekondi või advokaate. Seetõttu oli ta kaassüüdlane õiglase kohtumenetluse õiguse rängas rikkumises, aidates kaasa surmanuhtluse arvukale kasutamisele.

                        10.10.2011

                        60.

                        Dr HOSSEINI, Mohammad (teise nimega: dr HOSSEYNI, Seyyed Mohammad; Seyed, Sayyed ja Sayyid)

                        Sünnikoht: Rafsanjan, Kerman
                        Sünniaeg: 1961

                        Endise presidendi Mahmoud Ahmadinejadi nõunik ja fundamentalistliku poliitilise rühmituse YEKTA kõneisik. Kultuuri- ja islamijuhtimise minister (2009–2013). Endise Islami Revolutsioonilise Kaardiväe liikmena osales ta ajakirjanike represseerimises.

                        10.10.2011

                        64.

                        KAZEMI, Toraj

                        Küberpolitsei (ELi poolt loetellu kantud) juht. Oma ametis kuulutas välja valitsusse häkkerite töölevärbamise kampaania, et paremini kontrollida internetis liikuvat teavet ja kahjustada „ohtlikke“ saite.

                        23.3.2012

                        65.

                        LARIJANI, Sadeq

                        Sünnikoht: Najaf (Iraak)
                        Sünniaeg: 1960 või august 1961

                        Nimetati 29. detsembril 2018 lepitusnõukogu (Expediency Council) juhiks. 2009. aastast alates kohtusüsteemi juht. Peab andma nõusoleku karistuseks iga qesa (kättemaks), hodoud'i (kuriteod jumala vastu) ja ta'zirat'i (kuriteod riigi vastu) eest ja selle registreerima. Karistuseks võib olla surmanuhtlus, piitsutamine ja amputeerimine. Sellega seoses on ta isiklikult heaks kiitnud arvukad surmamõistvad otsused, mis rikuvad rahvusvahelisi standardeid, sealhulgas kividega surnuks loopimine, poomine, alaealiste hukkamine ja avalikud hukkamised, kus vangid puuakse tuhandete inimeste juuresolekul sildade külge. Seega on ta kaasa aidanud arvukatele hukkamistele. Samuti on ta andnud loa kehaliseks karistamiseks, näiteks süüdimõistetu jäsemete amputeerimiseks ja tema silmadesse happe tilgutamiseks. Pärast Sadeq Larijani ametisse astumist on poliitiliste vangide, inimõiguste kaitsjate ja alaealiste meelevaldne vahistamine märkimisväärselt sagenenud. Samuti vastutab Sadeq Larijani selle eest, et Iraani kohtuprotsessides rikutakse korrapäraselt õigust õiglasele kohtulikule arutamisele.

                        23.3.2012

                        69.

                        MORTAZAVI, Seyyed Solat

                        Sünnikoht: Farsan, Tchar Mahal-o-Bakhtiari (lõuna) (Iraan)
                        Sünniaeg: 1967

                        Iraani suuruselt teise linna Mashadi (kus toimuvad regulaarselt avalikud hukkamised) endine linnapea. Endine siseministri asetäitja, vastutav poliitiliste küsimuste eest, nimetati ametisse 2009. aastal. Selles ametis vastutas nende isikute represseerimise eest, kes võtsid sõna oma seaduslike õiguste, sealhulgas sõnavabaduse kaitseks. Hiljem määrati Iraani 2012. aasta parlamendivalimiste ja 2013. aasta presidendivalimiste valimiskomisjoni juhiks.

                        23.3.2012

                        73.

                        FAHRADI, Ali

                        Teherani justiitsministeeriumi õigusasjade ja riikliku järelevalve inspektsiooni asejuht. Endine Karaj prokurör. Vastutab inimõiguste raskete rikkumiste eest, sealhulgas selliste kohtuasjade menetlemise eest, mis lõppesid surmamõistva otsusega. Sel perioodil, mil ta on olnud Karaji piirkonna prokurör, toimus seal suur arv hukkamisi.

                        23.3.2012

                        79.

                        RASHIDI AGHDAM, Ali Ashraf (teise nimega: Ali Ashraf Rostami Aghdam

                        Evini vangla endine ülem, määrati ametisse 2012. aasta keskel. Tema ametisoleku ajal halvenesid vanglatingimused ja teadete kohaselt vangide väärkohtlemine suurenes. 2012. aasta oktoobris alustas üheksa naisvangi näljastreiki, protesteerimaks nende õiguste rikkumise ja vägivaldse kohtlemise vastu vangivalvurite poolt.

                        12.3.2013

                        83.

                        JAFARI, Asadollah

                        Mazandarani provintsi prokurörina soovitas Jafari kasutada tema menetluses olevate juhtumite puhul surmanuhtlust, mis tõi kaasa arvukalt hukkamisi, sealhulgas avalikke hukkamisi, ning seda asjaoludel, mil surmanuhtluse määramine oli vastuolus rahvusvaheliste inimõigustega, sealhulgas kuna tegemist oli ebaproportsionaalse ja liigrange karistusega. Jafari vastutas ka ebaseaduslike vahistamiste ja baha'i usku kinnipeetavate õiguste rikkumiste eest alates nende vahistamisest kuni luureteenistuse kinnipidamiskeskuses üksikvangistuses hoidmiseni.

                        12.3.2013

                        85.

                        HAMLBAR, Rahim

                        Tabrizi revolutsioonilise kohtu 1. filiaali kohtunik. Vastutav aseri etnilise vähemuse ja töötajate õiguste aktivistidele karmide karistuste määramise eest, süüdistades neid spioneerimises, riigi julgeoleku vastases tegevuses, Iraani režiimi vastases propagandas ja Iraani juhi solvamises. Ühes olulises kohtuasjas mõistis ta 20-le vabatahtlikule maavärina tagajärgede likvideerijale vanglakaristuse nende püüete eest abistada maavärinaohvreid (maavärin Iraanis 2012. aasta augustis). Kohus leidis, et töölised on süüdi „kogunemises osalemises ja kokkumängus sooritada riigi julgeoleku vastaseid kuritegusid“.

                        12.3.2013“

                  Üksused

                        Nimi

                        Identifitseerimismisandmed

                        Põhjendus

                        Loetellu kandmise kuupäev

                        „1.

                        Cyber Police (küberpolitsei)

                        Asukoht: Teheran, Iraani veebisait: http://www.cyberpolice.ir

                        Iraani küberpolitsei, mis loodi 2011. aasta jaanuaris, on Iraani Islamivabariigi politsei üksus, mille juht oli selle asutamisest kuni 2015. aasta alguseni Esmail Ahmadi-Moqaddam (loetellu kantud). Ahmadi-Moqaddam rõhutas, et küberpolitsei võtab sihikule revolutsioonivastased ja dissidentlikud rühmitused, kes kasutasid 2009. aastal internetipõhiseid sotsiaalseid võrgustikke selleks, et algatada proteste president Mahmoud Ahmadinejadi tagasivalimise vastu. 2012. aasta jaanuaris andis küberpolitsei internetikohvikutele välja uued juhised, milles nõutakse, et kasutajad peavad esitama oma isikuandmed, mida kohvikupidajad peavad säilitama kuus kuud; samuti peavad kohvikupidajad säilitama andmed külastatud veebisaitide kohta. Juhistes nõutakse ka seda, et kohvikupidajad paigaldaksid valvekaamerad ja säilitaksid nende lindistusi kuus kuud. Nende uute reeglite abil võidakse luua logiraamat, mida ametivõimud saavad kasutada selleks, et jõuda jälile aktivistidele või mis tahes isikutele, keda peetakse ohuks riigi julgeolekule.
                        2012. aasta juunis teatas Iraani meedia, et küberpolitsei käivitab virtuaalsete privaatvõrkude mahasurumise aktsiooni. 30. oktoobril 2012 vahistas küberpolitsei ilma kohtuotsuseta blogija Sattar Beheshti riigi julgeoleku vastase tegevuse eest sotsiaalsetes võrgustikes ja keskkonnas Facebook. Beheshti oli kritiseerinud Iraani valitsust oma blogis. Ta leiti surnuna oma vangikongist 3. novembril 2012 ja arvatakse, et küberpolitsei töötajad piinasid ta surnuks.

                        12.3.2013“